Ikoloyi yegezi.

## Ikoloyi yegezi.

### Isingeniso.
Ipilo nayithuthukako neeminyaka nayikhambako kubanethuthuko etja leyo eza namatjhugululo lawo anomthintela ekusebenziseni izinto. Ezinye zezinto zitjhuguluka ngokupheleleko kanti ezinye zitjhuguluke kancani. Iinkoloyi nazo ngezinye zezinto ezibongazimbi bethuthuko yepilo namatjhuguluko wethekhnoloji. Elinye itjhuguluko nethuthuko elinesithintela esikhulu eenkoloyini, yigezi. Sekukhona iinkoloyi zegezi lezo ezisetjenziswako ephasini esiphila kilo leli. Eenhlokwaneni ezilandelako zizokutjheja bonyana yini iinkoloyi zegezi begodu imihlobo yeenkoloyi zegezi ngiyiphi. 

### Yini iinkoloyi zegezi?

Ngokuya kuka-Iulia no-Lorand (2022) basekelwa yi-U.S Department of Energy (2008) iinkoloyi zegezi kuziinkoloyi lezo ezisebenzisa igezi bonyana zikhambe nanyana zisebenze. U-Helmers no-Marx (2012) basekelwa yi-Wikipedia (2025) bangezelele bathi, iinkoloyi zegezi zitshwaye njengegadango eliqakathekileko lethekhnoloji ngombana zisebenzisa amandla nanyana umlilo omncani begodu azikhiqizi irhazi eyingozi ngezinga eliphezulu. Leli kuliphuzulu eliqakathekileko njengoba sazi bonyana iinkoloyi zinengi khulu tle eendleleni begodu kungakho zinesandla esikhulu mayelana nokukhiqizwa kwerhasi embi esilaphaza ibhoduluko. 

Nanyana kunjalo, kufanele siyelele bonyana iinkoloyi zegezi lezi azifaki iinthuthi ezikhulu njengamathraga, kodwana kufakwa iinkoloyi ezincani kanye namalori amancani (Helmers no-Marx, 2012; Global Citizen, 2025). Iinkoloyi zegezi lezi ngaso soke isikhathi kufanelwe zifakwe umlilo ngegezi ngaphambi kokuthi zikhambe begodu zinamabanga ezingawakhambi ngokuya kwamandla nanyana umlilo ezinawo (U.S Department of Energy, 2008). Ngamanye amagama, lokha nawusebenzisa ikoloyi yegezi le kufanele wazi ukuthi nomlilo wayo uyaphela njalo nayiloko ikhamba. Esihlokweni esilandelako sizokutjheja imihlobo yeenkoloyi zegezi.

### Imihlobo yeenkoloyi zegezi.
Imihlobo yeenkoloyi zegezi minengi; kodwana, ngebanga lekulumopendulwano yethu sizokutjheja nasi elandelako:

#### Ikoloyi esebenzisa igezi kwaphela
Ikoloyi esebenzisa igezi kwaphela, mhlobo wekoloyi loya ongathelwa ipetroli (Iulia and Lorand, 2022; Joshi no-Gokhale-Welch, 2022). Kodwana, umhlobo lo kufanele ufakwe umlilo ngegezi ngendlela yokuwutjhaja njengalokha nasitjhaja nanyana sifakela ufunjathwako umlilo. Ukungezelela, umhlobo lo ufuna utjhajwe isikhathi esithize ngaphandle kokuthi ungawutjhayela (Helmers no-Marx, 2012).

#### Ikoloyi esebenzisa igezi ne[[Ipetroli nedizili.|petroli]] ngesikhathi sinye.
Umhlobo wekoloyi osebenzisa igezi nepetroli ngesikhathi sinye, kuyikoloyi leyo ekufanelwe itjhajwe namkha ithelelwe ipetroli ukuze ikhambe (U.S Department of Energy, 2008). Nakungenzeka bonyana awukhatheli ipetroli, kodwana ibhetri lona linomlilo iyakwazi ukukhamba ngokusebenzisa amandla webhetri wodwa (U.S Department of Energy, 2008). Ukungezelela, nakungenzeka bonyana umlilo webhetri mncani kodwana uneprtroli, lokha nawutjhayelako, ikoloyi le ngokwayo izokugcwalisa ibhetri leli (U.S Department of Energy, 2008). 

#### Ubuhle nobumbi beenkoloyi zegezi
Iinkoloyi zegezi zikhiqiza irhasi embi kancani khulu nanyana aziyikhiqizi nangabe yikoloyi ikhambe ngegezi kwaphela (Helmers no-Marx, 2012; U.S Department of Energy, 2008). Ukungezelela, iinkoloyi zegezi zitjhiphile ukuzifaka umlilo ukuze zitjhayelwe ukudlula iinkoloyi zeembaseli (U.S Department of Energy, 2008).

Nanyana kunjalo, iinkoloyi zegezi zibiza khulu ukuzithenga lokha nawuziqathanisa neenkoloyi zeembaseli (U.S Department of Energy, 2008). Ukungezelela, azikhambi amabanga amade khulu ngaphandle kokuthi zifunwe ukufakwa umlilo nanyana ukutjhajwa (U.S Department of Energy, 2008). Ngamanye amagama, zinemikhawulo yamabanga ezingawakhamba lokha ibhetri naligcweleko, nakungenzeka zidlule amabanga lawo umlilo webhetri uzokuphela. 

### Isiphetho
Iinkoloyi zegezi ziletha amatjhuguluko amahle lokha nasitjheja ukuhlwengeka kwezebhodululo nezamaphilo. Kodwana, akusibo boke abantu abangakghona ukuzifinyelela ngombana zibiza khudlwana kuneenkoloyi zeembaseli. Nanyana kunjalo, kuhle bonyana sizwisise bonyana ziyini iinkoloyi zegezi lezi. 

### Umthombolwazi